Mikko Salo (matemaatikko)

Mikko Johannes Salo (s. 1979 Oulu) on suomalainen matemaatikko ja professori. Hän on toiminut Jyväskylän yliopistossa matematiikan professorina vuodesta 2013. Aluksi virka oli määräaikainen, mutta elokuussa 2016 professuuri vakinaistettiin.

Nuoruus

Mikko Salo syntyi Oulussa. Lääkärinä toimineen perheen isän työn vuoksi perhe muutti Rovaniemelle. Rovaniemellä vaikutti moninkertainen telinevoimistelun Suomen mestari Jorma Kauttio, joka sai Mikon innostumaan lajista. Urheiluvuosinaan Salo saavutti nuorten SM-hopeaa ja pronssia eri telineiltä. Hän voimisteli myös nuorten maajoukkueessa. Hänen paras saavutuksensa oli joukkuekilpailun Pohjoismaiden mestaruus vuonna 1997. Hän lopetti aktiiviuransa lukioaikana. Ylioppilaaksi hän kirjoitti 1998 Ounasvaaran lukiosta.
Lukion jälkeen Salo opiskeli Oulun yliopistossa matematiikkaa. Hänen opettajiaan oli mm. professori Lassi Päivärinta, jonka vaikutuksesta Salo kiinnostui inversio-ongelmista. Sittemmin niistä muodostui hänen oma tutkimusalansa.

Akateeminen ura

Mikko Salo valmistui jo 22-vuotiaana Oulun yliopistosta filosofian maisteriksi 2001. Tohtoriksi hän väitteli Helsingin yliopistossa 2004. Salon väitöskirja liittyi sovelletun matematiikan alaan.
Valmistumisen jälkeen Salo on toiminut erilaisissa tutkimus- ja opetustehtävissä kotimaisissa ja ulkomaisissa yliopistoissa. Salo on Oulun ja Helsingin yliopistojen soveltavan matematiikan dosentti. Hän on ollut vierailevana tutkijana mm. Seattlessa Washingtonin yliopistossa ja Kalifornian yliopistossa. Seattlen yliopistossa hän vietti vuonna 2005 saamansa apurahan turvin kolme vuotta tutkijana professori Georg Uhlmannin tutkimusryhmässä. Vuonna 2012 Salo sai Euroopan tutkimusneuvoston (ERC) Starting Grant -rahoituksen 2012 tutkimustyötään varten. Ennen nimitystään professoriksi hän työskenteli akatemiatutkijana Helsingin yliopistossa.

Professoriksi

Mikko Salo nimitettiin elokuun alussa 2013 Jyväskylän yliopistoon viideksi vuodeksi määräaikaiseksi matematiikan professoriksi. Professuurin erityisalana ovat inversio-ongelmien tutkimus ja alan opetuksen kehittäminen matematiikan ja tilastotieteen laitoksella. Vakinaiseksi professoriksi hänet nimitettiin elokuun alussa 2016.
Pääalansa inversio-ongelmien lisäksi Salo on opettanut mm. Fourier-analyysiä ja jakaumateoriaa sekä erityyppisten topologisten avaruuksien teoriaa.

Tutkijana

Matemaatikkona Mikko Salo on erikoistunut matemaattisen analyysin, geometrian ja matemaattisten sovellusten tutkimiseen. Hänen tutkimuksessaan painottuvat matematiikan käytännön sovellukset. Professori Salon tärkein tutkimusala ovat inversio- eli käänteisongelmat. Hän on tehnyt aiheeseen liittyvää tutkimusta osittaisdifferentiaaliyhtälöiden sovelluksista lääketieteellisessä kuvantamisessa. Tutkimuksen avulla pyritään kehittämään ratkaisuja esim. syöpäkasvainten löytämiseksi.
Toinen tärkeä tutkimusalue ovat inversio-ongelmat differentiaalisessa geometriassa ja kyseisen tutkimuksen sovellukset seismisessä kuvantamisessa ja mittauksessa. Hän on laatinut maanjäristysten perusteella erilaisia matemaattisia malleja. Niitä pyritään hyödyntämään maapallon rakenteen tutkimuksessa. Tutkimusaiheella on takanaan jo pitkä historia. Salon tarkastelemaa seismisten mittausten ja maapallon rakenteen pulmaa on vuoteen 2015 mennessä tutkittu jo yli sata vuotta.
Mikko Salon tutkimusryhmä on osa Suomen Akatemian nimeämää Inversio-ongelmat -huippututkimusyksikköä, joka toimii Jyväskylän ja Helsingin yliopistojen yhteistyönä. Tutkimusyksikkö toimii vuosina 2012–2017.
Professori Salo on julkaissut matematiikan alalta 65 tutkimusta, joista 45 on ilmestynyt vertaisarvioiduissa ja korkeatasoisissa tiedelehdissä.

Tunnustuksia ja huomionosoituksia

Professori Salo on saanut useita palkintoja ansioistaan matematiikan alalla. Vuonna 2011 hänelle myönnettiin tieteellisestä rohkeudesta Suomen Akatemian palkinto. Kansainvälinen inversio-alan Cálderon-palkinto hänelle myönnettiin 2013. Hän sai joulukuussa 2014 Suomalaisen Tiedeakatemian jakaman Väisälän palkinnon.